Proteas is beste netbalspan in AfrikaDorette Badenhorst het haar eerste toernooi aan die stuur van die Protea-netbalspan gewen. Foto: Netball South Africa se Facebookblad. Hulle het eers vir Engeland in ’n reeks in Liverpool skrikgemaak, daarna het hulle uitstekend by die Wêreldbeker-netbaltoernooi gevaar en nou is hulle die Afrika-kampioen! Die Protea-netbalspan is gister in Kaapstad as die beste netbalspan op die kontinent gekroon toe hulle vir Zambië met 72 – 53 in hul finale wedstryd getroef het. Die Zambiërs het vroeg met 5 – 3 voorgeloop, maar Lenize Potgieter het haar uitstekende doelskietvorm voortgesit en die Suid-Afrikaners het ná die eerste kwart met 17 – 12 voorgeloop. Toe die eindfluitjie geblaas het, het die Proteas hul sesde agtereenvolgende wedstryd van die toernooi gewen en is welverdiend as die Afrika-kampioenspan aangewys. Spar, die span se hoofborg, het aangedui dat elke speler ’n bonus van R10 000 sal ontvang omdat hulle die toernooi gewen het. Die span is volgende teen Engeland in ’n tuisreeks in aksie. Sleutelspelers soos Erin Burger en Karla Pretorius het juis ’n blaaskans vóór die belangrike reeks geniet. Die aksie sal op 29 November in die Kaap begin. Suid-Afrika 72 – 53 teen Zambië Uganda 61 – 42 teen Kenia Malawi 71 – 46 teen Zimbabwe Zambië 68 – 32 teen Lesotho Beste doelskieter: Beauty Makazwe (Zambië) Mees waardevolle speler: Mary Cholhok (Uganda)